MANILA, Philippines — Inanunsyo ni dating Sen. Bongbong Marcos ang tuluyang paggaling mula sa coronavirus disease (COVID-19), sa kabila ng mga ugong-ugong na namatay na siya sa virus.

"Welcome to my first vlog since recovering from this terrible COVID-19 that's been plaguing the entire world," sabi ni BBM sa isang video, Huwebes nang gabi.

"I'm feeling better, I'm starting to feel better. This was really something of an experience, because I did not realize how bad this COVID was until I got it."

Ayon kay BBM, na anak ng diktador na si dating Pangulong Ferdinand Marcos Sr., sa tingin niya'y nakuha niya ang kinatatakutang virus mula sa Espanya.

Ika-26 ng Marso nang ibalita ng kanyang kapatid na si Sen. Imee Marcos na hindi mabuti ang kanyang lagay matapos bumalik mula sa Europa.

Mabuti naman daw ang lagay nila ng kanyang ina na si dating first lady Imelda Marcos, habang nagnegatibo naman sa COVID-19 ang buong pamilya't staff nina B.

"Pumunta ako sa ospital, nagpa-test, eh hindi masyadong handa 'yung DOH, hindi pa masyadong handa 'yung nasa ospital. Ang haba pa ng pila, ang daming naghihintay... So umuwi na lang ako," sabi niya.

"Pero after mga one week, gumising ako, hindi na talaga ako makahinga."

Ikwinento rin ni Bongbong kung paano siya tinakbo sa emergency room, binigyan ng oxygen at sinaksakan ng mga gamot. Pero umuwi na lang daw siyang muli.

Biro pa niya, mag-iisang buwan na siyang nasa kwarto at hindi lumalabas.

Nagpasalamat naman ang dating senador sa pagsalba sa kanya ng mga doktor at manggagawang pangkalusugan: "Kung hindi sa kanila, ang palagay ko, 'yung tumama sa akin eh, baka mas naging grabe pa... talagang hero sila."

Muli naman siyang nanawagan na ibigay sa mga medical professionals kung ano ang kinakailangan nila lalo na't nangamatay na ang ilan sa kanila ngayon.

'Hindi pa ako patay, fake news itigil'

Ayon pa kay Bongbong, kung hindi dahil sa mga doktor ay baka nagkatotoo na ang mga pekeng balita na binawian na siya ng buhay sanhi ng COVID-19.

"Para sa akin, balewala 'yan. Dahil ang sasabihin patay na ako. Hindi na bale, madaling magpakita na nandito pa ako," wika pa niya.

Pero mas ikinagagalit daw ni Marcos ang ibang fake news na bawal na bawal nang lumabas ng bahay matapos ang lockdown, dahilan para mag-hoard ng pagkain at rekurso ang ilang mamamayan.

"Kung bibili ka ng pagkain, eh 'di siyempre palalabasin ka. Paano ka bibili ng pagkain?" dagdag pa niya.

Nakiusap naman siya sa lahat na maging maingat sa pamamahagi ng balita, kahit na pabiro pa ito. Aniya, madali raw kasi na seryosohin ito ng ibang tao.

"Kayo naman, 'yung mga nagkakalat, naglalabas ng fake news, 'wag niyong ginagawa 'yan. Nakakasakit kayo ng tao. Meron pang namamatay dahil hindi na nga natutulungan," sabi pa niya.

Umabot na sa 5,660 na ang kumpirmadong tinatamaan ng COVID-19 sa ngayon sa bansa. Sa bilang na 'yan, 362 na ang namamatay — ang ilan sa kanila mga doktor.